На основу члана 29 став 2 Закона о државној имовини („Службени лист ЦГ“, бр. 21/09 и 40/11), члана 38 став 1 тачка 9 Закона о локалној самоуправи („Службени лист ЦГ“, бр. 2/18, 34/19, 38/20, 50/22 и 84/22), члана 35 став 1 тачка 9 и члана 38 став 1 Статута општине Никшић („Службени лист ЦГ - Општински прописи“, бр. 31/18 и 21/23), Скупштина општине Никшић, на сједници одржаној \_\_\_\_\_\_\_\_2023.године, донијела је

ОДЛУКУ

о давању на привремено коришћење пословног простора у згради Никшићког позоришта Управи за катастар и државну имовину Црне Горе

 Члан 1

Општина Никшић као носилац права својине на непокретности - пословном простору, означеном као посебан дио 6, површине 353,00 м2, на првом спрату објекта број 7 – зграде Никшићког позоришта, Булевар Вука Мићуновића, који се налази на катастарској парцели број 4007, уписан у „В“ листу листа непокретности, број 2949 КО Никшић, даје исти на привремено коришћење Управи за катастар и државну имовину Црне Горе.

Члан 2

Пословни простор из члана 1 ове одлуке даје се у виђеном стању, на период од једне године, уз могућност продужења времена коришћења до пет година.

Давање на привремено коришћење пословног простора из става 1 овог члана врши се за потребе смјештаја Државног архива - Архивског одсјека у Никшићу, који исти може користити искључиво за обављање дјелатности за коју је регистрован и не може располагати овим пословним простором без сагласности Општине Никшић.

Члан 3

 Пословни простор из члана 1 ове одлуке даје се на привремено коришћење уз накнаду од 9,00 €/м2 мјесечно, што за површину од 353,00 м2 износи укупно 3.177,00 € мјесечно, односно по цијени утврђеној Одлуком о уступању на привремено коришћење пословног простора у згради Никшићког позоришта Управи за имовину Црне Горе („Службени лист ЦГ - Општински прописи“, број 44/18).

Члан 4

При коришћењу пословног простора из члана 1 ове одлуке, Управа за катастар и државну имовину Црне Горе је обавезна поступати са дужном пажњом доброг домаћина, чувати пословни простор од оштећења и уништења, држати га у уредном и исправном стању и сносити трошкове штете која би настала њеном непажњом за вријеме коришћења истог.

Трошкове редовног и текућег одржавања за вријеме коришћења пословног простора из члана 1 ове одлуке дужна је да сноси Управа за катастар и државну имовину Црне Горе и иста је дужна да испуњава све обавезе по основу комуналних и других услуга (вода, струја и сл.).

Члан 5

Међусобна права и обавезе између Општине Никшић и Управе за катастар и државну имовину Црне Горе регулисаће се посебним уговором, у складу са овом одлуком.

Члан 6

 Овлашћује се предсједник општине Никшић да под условима из ове одлуке закључи уговор на период од 1 године, којим ће се ближе дефинисати међусобна права и обавезе између општине Никшић и Управе за катастар и државну имовину Црне Горе.

 Након истека Уговора из става 1 овог члана, предсједник општине Никшић може продужити вријеме коришћења овог пословног простора на период и под условима ове одлуке.

Члан 7

Ова одлука ступа на снагу осмог дана од дана објављивања у „Службеном листу Црне Горе - Општински прописи“.

Број: 01-030-

Никшић, 2023.године

 СКУПШТИНА ОПШТИНЕ НИКШИЋ

 П Р Е Д С Ј Е Д Н И К

 Немања Вуковић,с.р.

О б р а з л о ж е њ е

Правни основ за доношење ове одлуке је садржан у члану 29 став 2 Закона о државној имовини („Службени лист ЦГ“, бр. 21/09 и 40/11) којим је прописано да непокретним и покретним стварима и другим добрима у државној имовини, на којима одређена својинска овлашћења врши општина, располаже надлежни орган општине у складу са овим законом и Статутом.

Чланом 38 став 1 тачка 9 Закона о локалној самоуправи („Службени лист ЦГ“, бр. 2/18, 34/19, 38/20, 50/22 и 84/22) прописано је да Скупштина располаже непокретном имовином, осим у случајевима отуђења имовинских права на непокретностима непосредном погодбом, утврђеним законом којим се уређује државна имовина.

 Чланом 35 став 1 алинеја 9 Статута Општине Никшић („Службени лист ЦГ - Општински прописи“, бр. 31/18 и 21/23) одређено је да Скупштина располаже имовином, а чланом 38 став 1 Статута општине Никшић прописује се које акте Скупштина доноси у вршењу послова из свог дјелокруга.

**Разлози за доношење**

Управа за катастар и државну имовину Црне Горе доставила је Дирекцији за имовини општине Никшић допис којим је исказала интересовање за продужење времена коришћења, пословног простора, означеног као посебан дио 6, површине 353,00 м2, на првом спрату објекта број 7 – зграде Никшићког позоришта, Булевар Вука Мићуновића, који се налази на катастарској парцели број 4007, уписан у „В“ листу листа непокретности број 2949 КО Никшић као својина општине Никшић.

Пословни простор који је предмет ове Одлуке Скупштина општине Никшић је раније дала на коришћење на период од 5 година овој Управи Одлуком о уступању на привремено коришћење пословног простора у згради Никшићког позоришта Управи за имовину Црне Горе („Службени лист ЦГ - Општински прописи“, број 44/18).

У складу са том Одлуком закључен је Уговор о уступању на коришћење простора у згради Никшићког позоришта број 02-031-1581 од 21.09.2018.године којим су ближе дефинисана међусобна права и обавезе између Општине Никшић и Управе за имовину Црне Горе. У периоду ранијег коришћења овог пословног простора Управа за имовину Црне Горе је редовно испуњавала обавезе по основу закупа овог простора као и комуналних и других услуга (вода , струја и сл.).

Како је период коришћења на овом пословном простору истекао 01.10.2023.године, а Управа редовно испуњава обавезе утврђене Одлуком и Уговором, приступило се изради ове Одлуке. Том приликом се цијенила и чињеница да се ради о друштвено корисној дјелатности од јавног интереса за потребе Државе и државних органа, да ће се овај пословни простор намјенски користити, па је било оправдано предложити доношење ове Одлуке.

Пословни простор Општина Никшић даје на привремено коришћење Управи за катастар и државну имовину Црне Горе у виђеном стању, на период од једне године, уз могућност продужења времена коришћења до пет година, за потребе смјештаја Државног архива - Архивског одсјека у Никшићу, који исти може користити искључиво за обављање дјелатности за коју је регистрован и не може располагати овим пословним простором без сагласности Општине Никшић.

Пословни простор који је предмет одлуке даје се на привремено коришћење уз накнаду од 9,00 €/м2 мјесечно, што за површину од 353,00 м2 износи укупно 3.177,00 € мјесечно, односно по цијени утврђеној Одлуком о уступању на привремено коришћење пословног простора у згради Никшићког позоришта Управи за имовину Црне Горе („Службени лист ЦГ - Општински прописи“, број 44/18).

Одлуком се овлашћује предсједник општине Никшић да закључи уговор на период од једне године, којим ће се ближе дефинисати међусобна права и обавезе између општине Никшић и Управе за катастар и државну имовину Црне Горе, као и да може продужити период коришћења до пет година.

Из разлога горе изнесених, а имајући у виду да одлука није у супротности са законом и јавним интересом, предлажемо Скупштини општине Никшић да усвоји Предлог одлуке о давању на привремено коришћење пословног простора у згради Никшићког позоришта, Управи за катастар и државну имовину Црне Горе.

 ДИРЕКЦИЈА ЗА ИМОВИНУ

 ДИРЕКТОР

 Радосав Урошевић,с.р.